Motsoaledi swyg oor proses met NGV-wet | Netwerk24
Motsoaledi swyg oor proses met NGV-wet
Deur Nellie Brand-Jonker 12 Februarie 2019 16:35
Popo Maja, sy woordvoerder, het in Desember bevestig dat die wetsontwerp aan die kabinet voorgelê is, en gesê "die beraadslaging oor die wetsontwerp sal einde Januarie gefinaliseer wees".
Dit is 'n brandende vraag in die bedryf omdat die wetsontwerp einde verlede jaar in omstredenheid gedompel is oor die proses wat gevolg is om dit te hersien voordat dit aan die kabinet voorgelê word.
Dit het geblyk daar is aan die wetsontwerp gekarring nadat die kommentaartydperk van drie maande oor die eerste weergawe wat deur die kabinet goedgekeur is verlede jaar verstryk het en dit in Junie in die Staatskoerant gepubliseer is.
Dit het daarna glo weer omstrede voorstelle ingesluit wat reeds voorheen op versoek van die nasionale tesourie uitgehaal is.
Die kommer oor die proses het ontstaan nadat 'n brief van Ismail Momoniat, adjunk-direkteur-generaal van die nasionale tesourie, aan dr. Olive Shisana, die NGV-adviseur van die president, daaroor uitgelek het. Die brief het verdoemende kommentaar van Momoniat bevat oor die beweerde veranderinge wat Shisana aan die wetsontwerp aangebring het wat op pad na die kabinet was.
Dit het ingesluit dat mediese fondse net 'n aanvullende rol tot die NGV-fonds sal speel. Momoniat het dit "hoogs voortydige hervorming" genoem en dat dit as 'n bedreiging deur mediesefondslede en belastingbetalers beskou sal word.
Shisana het die uitreiking van die verslag oor die spitsberaad Dinsdag in Tuynhuys, Kaapstad, georganiseer, maar wou nie ná die tyd kommentaar lewer oor die NGV-wetsontwerp nie.
Pres. Cyril Ramaphosa sou die verslag oor die gesondheidsberaad uitgereik het, maar het nie Dinsdag die geleentheid in Tuynhuys bygewoon nie omdat hy eers die oggend van Addis Abeba, waar die Afrika-Unie se spitsberaad gehou is, teruggekeer het.
Motsoaledi het sy toespraak voorgelees wat onder meer daarna verwys het dat die NGV-wetsontwerp "binnekort in die parlement voorgelê sal word".
Hy het ook nie die vraag beantwoord oor wat die rol van mediese fondse sal wees wanneer die NGV in werking tree nie.
Hy het gesê die rol van mediese fondse in die NGV is alles in die "wetsontwerpe". Dit is met verwysing na die wetsontwerp oor die wysigings aan die Wet op Mediese Fondse wat verlede jaar saam met die NGV-wetsontwerp uitgereik is.
Volgens hom is die wysingswetsontwerp oor mediese fondse "hangende" omdat daar gewag word vir die finale verslag van die markondersoek oor die private gesondheidsbedryf. Hy het gesê dit is omdat baie van die voorstelle daarin ook in die wetsontwerp vervat sal word. "Dit is jammer dat die markondersoek vertraag is, want al hul voorstelle, soos ons dit in die aanvanklike verslag gesien het, sal in die wetsontwerp ingesluit word."
Netwerk24 het onlangs berig die paneel wat die markondersoek lei, se werk is opgeskort tot in die nuwe boekjaar omdat die geld opgeraak het om hulle te betaal.